b'\n_START_ARTICLE_\nElias Robert Alcenius\n_START_PARAGRAPH_\nElias Robert Alcenius (10. hein\xc3\xa4kuuta 1796 Isojoki \xe2\x80\x93 10. huhtikuuta 1875 Lapv\xc3\xa4\xc3\xa4rtti) oli suomalainen pappi ja sukututkija, jota pidet\xc3\xa4\xc3\xa4n Suomen sukututkimuksen is\xc3\xa4n\xc3\xa4._NEWLINE_Alceniuksen vanhemmat olivat kappalainen Daniel Alcenius ja Maria Johanna Estlander. H\xc3\xa4net vihittiin papiksi 1819 ja h\xc3\xa4n toimi Kalajoen kappalaisena vuosina 1826\xe2\x80\x9356 sek\xc3\xa4 t\xc3\xa4m\xc3\xa4n j\xc3\xa4lkeen Lapv\xc3\xa4\xc3\xa4rtin kirkkoherrana kuolemaansa saakka. Vuonna 1850 Alcenius julkaisi Sursillien suvusta kertovan teoksen Genealogia Sursilliana, jonka kokoamisen oli pannut alulle Turun piispa Johannes Terserus (1605\xe2\x80\x931678), todettuaan monien Pohjanmaan sukujen kantais\xc3\xa4ksi Uumajasta kotoisin olleen Erik Angermanin eli Sursillin. Alceniuksen teoksessa on 1989 sukunime\xc3\xa4, h\xc3\xa4n oli Pohjoismaissa ensimm\xc3\xa4inen sukututkija, joka laajensi tutkimuksen my\xc3\xb6s talonpoikaissukuihin._NEWLINE_Alceniuksen ensimm\xc3\xa4inen puoliso vuodesta 1826 oli Fredrika Wilhelmina Lescelius (k. 1842) ja toinen vuodesta 1844 Johanna Elisabet Favorin (k. 1880.)'